SAPD glo verplig om eiendom teen EFF te beskermFoto: baldrics.wordpress.com Die Suid-Afrikaanse Polisiediens (SAPD) moet ingevolge die Grondwet eiendom beskerm teen enige persoon wat grondbeset aanhits, ongeag hulle politieke affiliasie. Dít volg nadat die EFF aangekondig het dat hulle vandeesweek ŉ grondbesettingsaksie van stapel stuur. “Ingevolge die Wet op Betreding moet die polisie seker maak daar word opgetree teen die bevordering van plakkery en dat aanhitsers strafregtelik aangekla en vervolg word,” het Ian Cameron, AfriForum se hoof van gemeenskapsveiligheid, gesê. Ingevolge Artikel 205(3) van die Grondwet moet die polisie: • Burgers van die republiek en hulle eiendom beskerm en beveilig; • Voorkom dat daar enige dreigement vir enige gemeenskap se veiligheid ontstaan. “Die feit dat so ŉ dreigement deur die Ekonomiese Vryheidsvegters (EFF) alreeds begin realiseer, getuig van ŉ land waar die regering nie beheer het of wet en orde handhaaf nie. Artikel 25 van die Grondwet maak dit ook duidelik dat niemand net van hulle grond ontneem kan word nie,” het Cameron afgesluit. AfriForum sal in Maart ŉ blitskonferensie vir gemeenskappe aanbied waar daar wenke gegee sal word oor hoe gemeenskappe grondgrype kan hanteer en verhoed. Die polisie is ook vir ŉ dringende vergadering oor die kwessie gekontak.